# Axel Paulsen

### Fra Wikipedia, den frie encyklopedi

Axel Paulsen (født 1855, død 1938) fant opp kunstløphoppet, axelhoppet, som er oppkalt etter nettopp ham.

Axel Paulsen tilhørte en vestående kjøpmannsfamilie i Kristiania, og vokste opp i den tiden skøyteløp ble byens mest populære fritidssyssel vinterstid. Faren lærte opp både sønner og døtre til skøyteløpere, men bare Axel og brorer Edwin utviklet seg til konkurranseløpere. En Europa-turné på 1870-tallet ble mislykket, men på 80-tallet konkurrerte brødrene med suksess både i Europa og Nordamerika. Begge hevdet seg i kunstløp, mens Axel også var suveren i lengdeløp. I 1880 noterte han den første, uoffisielle verdensrekord på 5.000 meter, i samløp med en ung Frithjof Nansen. Senere satte han en rekke verdensrekorder, på distanser målt i engelske mil, sjømil m.m. Skøytesporten var på denne tiden profesjonell, og Edwin fungerte etterhvert som brorens «manager».

I 1884 turnerte brødrene i Nordamerika. 2. februar vant Axel tittelen Champion Skater of the World, i konkurranse med amerikanske, canadiske og norske løpere i et løp over 25 miles fellesstart i Brooklyn, New York. Underveis brøt han rekordene ved alle passeringer.

Paulsen ønsket å forsvare sin tittel mot den frisiske mesterløperen Renke van der Zee. Siden begge ønsket å avholde løpet etter sitt eget lands regler, ble det vanskelig å komme til enighet. «Matchen» ble imidlertid avholdt etter norske regler på Frognerkilen ved Kristiania vinteren 1885.

Axel Paulsen ble betraktet som profesjonell verdensmester i lengdeløp til han ble slått av den 11 år yngre Harald Hagen i 1888.

Ved siden av pionerinnsatsen i lengdeløp og kunstløp, bidro Paulsen til skøytesportens utvikling ved, i samarbeid med bøssemaker Flagstad på Hamar, å konstruere den moderne skøytetypen med lærstøvel og fastmontert skøytejern. Det er vanskelig å finne dokumentasjon på at Paulsen selv brukte den nye skøytemodellen i sine kjente løp, men skøytetypen spredte seg raskt fra slutten av 1880-tallet (blant annet takket være Harald Hagen og den engelske lengdeløperen James Smart) og ble snart enerådende.

Axel Paulsen var Norges første idrettsstjerne og folkehelt. Under «matchen» mot van der Zee var tilskuertallet like stort som Kristianias samlede befolkning. Etter avsluttet idrettskarriere drev Paulsen som kjøpmann og restauratør. Sønnen Harry ble norsk mester i kunstløp flere ganger.

Hentet fra «http://no.wikipedia.org../../../a/x/e/Axel_Paulsen_08f1.html»

Kategorier: Norske skøyteløpere | Norske kunstløpere | Fødsler i 1855 | Dødsfall i 1938

##### Views

- Artikkel
- Diskusjon
- Nåværende versjon

##### prosjektrelatert

- Hjelp
- Ny bruker?
- Prosjektportal
- Last opp fil
- Tinget

##### Søk

##### Andre språk

- Deutsch
- English
- Français
- Italiano
- Polski
- Svenska